b'\n_START_ARTICLE_\nStudentersettlementet Fossg\xc3\xa5rden\n_START_PARAGRAPH_\nFossg\xc3\xa5rden - Norges kristelige studenterbevegelses sociale settlement (\xc2\xabStudentersettlementet Fossg\xc3\xa5rden\xc2\xbb) var et studenthjem og utgangspunkt for veldedig arbeid p\xc3\xa5 Gr\xc3\xbcnerl\xc3\xb8kka i Oslo.\n_START_SECTION_\nBakgrunn\n_START_PARAGRAPH_\nStudentersettlementet Fossg\xc3\xa5rden var tilknyttet det nasjonale Settlementsforbundet, som var inspirert av den internasjonale settlementsbevegelsen, som igjen tok utgangspunkt i en engelsk id\xc3\xa9 om hvordan kristne studenter kunne finne et meningsfullt fellesskap i \xc3\xa5 bo og drive veldedig arbeid sammen._NEWLINE_Settlementsbevegelsen startet i 1880-\xc3\xa5rene, og n\xc3\xa5dde sitt h\xc3\xb8ydepunkt i USA og England i begynnelsen av 1920-\xc3\xa5rene. Det begynte med opprettelsen av Toynbee Hall i London i 1884.\n_START_SECTION_\nFossg\xc3\xa5rden\n_START_PARAGRAPH_\nFossg\xc3\xa5rden var et studenthjem der de om lag 20 beboerne tok del i veldedig arbeid av ulik art. Det ble opprettet en barnehage (kalt \xc2\xabbarnekrybbe\xc2\xbb) i bygningen, s\xc3\xa6rlig med tanke p\xc3\xa5 barna til de kvinnelige arbeiderne p\xc3\xa5 Seilduksfabrikken som l\xc3\xa5 like i n\xc3\xa6rheten. Videre drev Fossg\xc3\xa5rden m\xc3\xb8dreklubb, klubb for bydelens gamle og klubber for barn i ulike aldre. Studentene var videre speiderledere og tilb\xc3\xb8d friundervisning i ulike fag. Eiendommen Fossg\xc3\xa5rden ble solgt i 1964 etter at de fleste av Universitetets fakulteter var flyttet opp til Blindern. Flyttingen gjorde det for tungvint for datidens studenter \xc3\xa5 bo p\xc3\xa5 Gr\xc3\xbcnerl\xc3\xb8kka._NEWLINE_Studentersettlementet ble grunnlagt av teologen Simon Michelet i 1919 eller 1920. I 1924 gikk hans datter Nanna Michelet inn som Studentersettlementets leder._NEWLINE_Nanna Michelet ble i 1964 tildelt Kongens fortjenstmedalje i gull for sitt arbeid som settlementsleder.'